撫州城外作
作者：趙蕃
朝代：宋

paragraphs: 城中一雨僅飄灑，城外此雨乃霈霶。
分龍古語信不妄，不爾惠施何偏方。
我行驅車一何忙，早起猶乘昨夜涼。
舊聞既雨晴亦佳，豈但蕙葉蒙寵光。
早禾已秀半且實，晚禾已作早禾長。
不惟稻隴有佳色，菜畦苗葉相與昌。
園丁採擷入城市，不用滌濯臨滄浪。
我雖無田豈無圃，歸計不決空傍徨。
翻憐買菜糴占米，烟火薰人官道傍。